' Mhaka Borovpi Zaunk Zai ! '
SON'VARACHIM SUNGTTAM:
'Mhaka Borovpi Zaunk Zai! '
"Mhaka Konknnintlo borovpi zaunk zai. Kitem korpachem? " Mhojea ixttachea putan hanv tanchea ghora gel'le kodde mhaka vicharlem.
 "Jevpak tori asa mure? " Hanvem hansot chimtte kaddpacho proyotn kelo.
 "Pottak bhuk lagta, monak tujea bhuk lagona dista! " Hanvem taka chintunk lavpacho proyotn kelo.
 "Punn Konknnintlean uzvadda yeupi khubxim borovpam, monachi bhuk laglea ani ti bhuk vachpantlean bagoun, uprant tannim tim borovpam keleant oxim disonant," oxem sangun tannem mhaka thoddea borovpancheo dekhi dileo. Tantum kovita ani kothancho-i aspav aslo. Ani te vixim hanv taka fuddem kitem tori sangunk sodpacho proyotn kortanach tacho fon vazlo, ani mhaka tannem, "bye, uprant ulounchem" oxem mhonnit dhanvlo.
 Monant mhonnlem, gelo to boro zalo, punn vetana chimtto kaddun gelo.
 Aiz ami, Konknnintlean khubxe zann borovpam kortana polletanv, punn tantuntlea kaim zannanchea borovpamni, vachpeanchea monak chintunk lavpi vichar asonant. Astele koxe? Tancheach monant te poile asonant. Jea vixoyacher te boroitat, to vixoy soddun tantum her soglem, gorje bhailem asta. Itlench nhoi, tor thodde borovpi eka vixoyacher borovnk bostat ani xevttim vegllench kitem borovn meklle zatat. Thoddeanchim borovpam ordim xizlelim astat, thoddeanchim xizonk naslelim astat, ani thoddeanchim nanvak boroilelim astat. Borovpa fattlo aplo hetu kitem to poilo tanche tankanch khobor asona.
 Amchea, Konknnintlea borovpamni choddxe pavtti creativity asona. Dusrea utramni, tea-tea borovpeachi borovpachi khas xoili (style) mhunn asona. Tantum bhas fuloupi, soboupi ani vachpeancher probhav korpi bhaxeche olonkar asonant. Bhas girest korpi bhaxeche gunn asonant. Vachpeank aplea borovpank khillaupi tank asona. Mhonnche, unnem-punnem soglleanchim borovpam ekech xoilichim-xim astat. Taka lagun hea borovpank veglleponn yena. Tim vachpak umed yena.
 Borea ani khorea borovpeak khuim aplim soroll ani nitt chintnam ani vichar lokam meren pavoitolo zalear, taka bhas bori yeunk zai oxem mhonn zaite zann sabar pavtti sangtana aikunk yeta. Veakoronn, bhaxentli utravoll oxea sabar bhaxik angancho tannem vichar korpacho asta. Amchea khubxea borovpamni hem bhou unnea promannan polleunk mellta. Itlench nhoi, tor amchim borovpam dusrean konnem-i sudraun uzvadda haddlim zalear, tim ami porot vachun polleupacho ani bhaxeche nodrentlean je tantum bodol keleat te kiteak keleat tacho konnuch porot vichar korpacho tokos ghena. Zalear, amchea eka borea borovpeachi koxi opekxa korum yeta?
 Boro ani khoro borovpi kompiutor chalu korun vo 'pen-paper' gheun "atam kitem boroum-ia? " oxem kednach mhonnchona. Itlim vorsam amche bhaxentle je borovpi tizle ani ghoddle tanchean legit tokos ghenastana ani sod-vavr korinastana borovp korunk zaina, ani toxe te korche-i nant.
 Boro borovpi zavop hi ek kola asa oxem zorui sabar zann mhonntat, torui koxem borovp hem vijnean (science) asta. Boro borovpi zatolo zalear tuje kodde kitem tori sangpa sarkem asunk zai, ani tem sangche khatir tuje kodde bhaxechi kola asunk zai. Ani tantuntleanuch borovpeachi creativity ani khorai disun yeta.
 Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
- ▼ 2010 (21)
- ► 2009 (26)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 